ΓΡΑΠΤΗ ΕΡΩΤΗΣΗ E-2687/97 υποβολή: W.G. van Velzen (PPE) προς την Επιτροπή (1 Σεπτεμβρίου 1997)

Θέμα: Νομοθεσία στον τομέα των τηλεπικοινωνιών

Ο τομέας των τηλεπικοινωνιών στην Ευρώπη προετοιμάζεται για την πλήρη απελευθέρωσή του από 1.1.1998. Θα ήθελα να ζητήσω από την Επιτροπή λεπτομερή απάντηση στα ακόλουθα ερωτήματα και, ενδχομένως, διευκρινίσεις σε ασάφειες της σχετικής νομοθεσίας ή της ανακοίνωσης σχετικά με την πρόσβαση.

1. Στη Γαλλία, καθορίσθηκαν πρόσφατα τα τιμολόγια παροχής καθολικής υπηρεσίας. Τα εν λόγω τιμολόγια φαίνονται πολύ ακριβά και αποτελούν εμπόδιο στην ανάπτυξη μιας ανταγωνιστικής αγοράς τηλεπικοινωνιών. Συμφωνεί η Επιτροπή με αυτό; Εάν ναι, τι σκέπτεται να πράξει επί του προκειμένου;

2. Ένα πρόβλημα του τηλεπικοινωνιακού τομέα είναι η διαδικασία που πρέπει κανείς να αρχίσει όταν αντιμετωπίζει πρόβλημα πρόσβασης. Μπορεί να απευθυνθεί κατά σειρά στην Εθνική Κανονιστική Αρχή, στον εθνικό δικαστή, στην εθνική ή ευρωπαϊκή (ΓΔ4) αρχή επί του ανταγωνισμού, στην επιτροπή ΠΑΔ (Παροχής Ανοικτού Δικτύου), στην εθνική αρχή επί των μέσων ενημέρωσης (στην περίπτωση καλωδιακής σύνδεσης). Πώς αντιμετωπίζει η Επιτροπή το όλο θέμα; Προβαίνει σε διαβούλευση η Επιτροπή με το κράτος μέλος σχετικά με τα προβλήματα αρμοδιότητας μεταξύ των διαφόρων αρχών στα κράτη μέλη; Εάν ναι, σκέπτεται η Επιτροπή να επιλύσει, στο μέλλον, προβλήματα αρμοδιότητας;

Απάντηση του κ. Van Miert εξ ονόματος της Επιτροπής (13 Οκτωβρίου 1997)

Η Γαλλία έχει κοινοποιήσει το καθεστώς καθολικής υπηρεσίας που θέσπισε βάσει της οδηγίας 96/19/ΕΚ που τροποποιεί τη οδηγία 90/388/ΕΟΚ όσον αφορά το πλήρες άνοιγμα των αγορών τηλεπικοινωνιών στον ανταγωνισμό ((ΕΕ αριθ. L 74 της 22.3.1996. )). Βάση της εν λόγω οδηγίας, η Επιτροπή μεριμνά ώστε οι ενδεχόμενες εισφορές στην παροχή καθολικής υπηρεσίας να συμβιβάζονται με τη συνθήκη. Από τα στοιχεία που παρείχε η γαλλική κυβέρνηση προκύπτει ότι οι εισφορές καθολικής υπηρεσίας ενδέχεται να αυξήσουν σε ορισμένο βαθμό το κόστος τερματισμού των τοπικών κλήσεων (από 6,1 σε 7,35 σεντίμια το λεπτό) και, δεδομένου του επιπέδου των τοπικών τιμολογίων της France Telecom, να περιορίσουν τις ευκαιρίες ανταγωνισμού στην τοπική ζεύξη. Για το λόγο αυτό, η Επιτροπή εξετάζει τη μεθοδολογία που χρησιμοποιεί η γαλλική κυβέρνηση για να υπολογίσει την καθαρή επιβάρυνση της παροχής καθολικής υπηρεσία και θα αρχίσει σύντομα συζητήσεις για το θέμα αυτό με τις γαλλικές αρχές. Η Επιτροπή θα λάβει τελική θέση μόνο αφού ολοκληρωθούν οι εν λόγω συζητήσεις.

Όσοναφορά τα διαθέσιμα μέσα προσφυγής σε περίπτωση διαφωνίας όσον αφορά τους όρους πρόσβασης, μέχρι στιγμής η Επιτροπή δεν έχει λάβει γνώση καμίας τέτοιας διαφοράς. Σε περιπτώσεις που υπάρχουν περισσότερες αρμόδιες αρχές για το χειρισμό μιας υπόθεσης, απαιτούνται συζητήσεις μεταξύ των διαφόρων αρχών προκειμένου να καθοριστεί ποια είναι η πλέον αρμόδια, λαμβάνοντας υπόψη το χαρακτήρα της παράβασης, τη σημασία της σε εθνικό και ευρωπαϊκό επίπεδο και τη δυνατότητα των διαφόρων αρχών να λάβουν αποτελεσματικά μέτρα επανόρθωσης.

Σε ορισμένες περιστάσεις, ενδέχεται να χρειαστεί η παρέμβαση περισσοτέρων αρχών. Όλες οι σχετικές αρχές πρέπει στην περίπτωση αυτή να συνεργαστούν στενά προκειμένου να αποφευχθούν οι αλληλοσυγκρουόμενες ερμηνείες από τις εθνικές ρυθμιστικές αρχές τηλεπικοινωνιών, τις αρχές ανταγωνισμού και την Επιτροπή. Έχοντας αυτό υπόψη και για να διευκρινίσει τις επιπτώσεις των κανόνων ανταγωνισμού, η Επιτροπή θα εκδώσει σύντομα ανακοίνωση για την εφαρμογή των κανόνων του ανταγωνισμού στις συμφωνίες πρόσβασης στον τομέα των τηλεπικοινωνιών.